બીજા દાવમાં ભારતની બેટિંગની કમ્મર તોડવામાં જેમ્સ એન્ડરસન અને સ્ટુઅર્ટ બ્રોડ આગળ પડતા રહ્યા. એન્ડરસને 12 ઓવરમાં 23 રનમાં 4 અને બ્રોડે 16 ઓવરમાં 44 રનમાં 4 વિકેટ લીધી. ક્રિસ વોક્સે પંડ્યા અને ઈશાંતને આઉટ કર્યા હતા. ભારતને આજે ફરી તેની ઓપનિંગ જોડી દગો દઈ ગઈ. એન્ડરસને મુરલી વિજય (0) અને લોકેશ રાહુલ (10)ને આઉટ કરતાં જે ફટકા પડ્યા એમાંથી ભારત બહાર આવી શક્યું નહીં. ચેતેશ્વર પૂજારા 17, અજિંક્ય રહાણે 13, પીઠના દુખાવાથી પરેશાન કેપ્ટન વિરાટ કોહલી 17 રન કરીને આઉટ થયો હતો. વિકેટકીપર દિનેશ કાર્તિક ખાતું ખોલાવી શક્યો નહોતો. હાર્દિક પંડ્યા (26) અને રવિચંદ્રન અશ્વિન (33*)ની જોડીએ સાતમી વિકેટ માટે 55 રન ઉમેર્યા હતા. આ જોડી તૂટ્યા બાદ કુલદીપ યાદવ અને મોહમ્મદ શમી ઝીરો પર અને ઈશાંત શર્મા બે રન કરીને આઉટ થયો હતો.